Boeing กับ Airbus ใครใหญ่กว่ากัน
ในอดีตเมื่อพูดถึงบริษัทเครื่องบินเบอร์หนึ่งของโลกคงหนีไม่พ้นชื่อ Boeing แต่ถ้าเทียบกับ Airbus แล้ว ตอนนี้เป็นอย่างไร?  ลงทุนแมนจะเล่าให้ฟัง
26 มี.ค. 2561

Boeing กับ Airbus ใครใหญ่กว่ากัน / โดย ลงทุนแมน
ในอดีตเมื่อพูดถึงบริษัทเครื่องบินเบอร์หนึ่งของโลกคงหนีไม่พ้นชื่อ Boeing
แต่ถ้าเทียบกับ Airbus แล้ว ตอนนี้เป็นอย่างไร?
ลงทุนแมนจะเล่าให้ฟัง
Airbus เป็นบริษัทสัญชาติยุโรป ส่วน Boeing เป็นบริษัทสัญชาติอเมริกัน
ในภาพรวมการประกอบธุรกิจนั้นจะแบ่งเป็น 3 ส่วนหลัก
1.การประกอบเครื่องบินทั่วไปที่เราใช้นั่งกันทุกวันนี้
2.เครื่องบินทางทหารรวมทั้งโครงการเกี่ยวกับอวกาศ
3.ธุรกิจการให้บริการ เช่น การซ่อมบำรุง
ซึ่งเรียกได้ว่าทั้ง 2 บริษัททำธุรกิจแทบจะเหมือนกันทุกอย่าง
ทีนี้ก็คงเกิดคำถามว่า 2 บริษัทนี้ใครใหญ่กว่ากัน?
เรามาดูรายได้ของ 2 บริษัทนี้กัน
10 ปีที่แล้ว
Boeing 1.9 ล้านล้านบาท Airbus 1.6 ล้านล้านบาท
5 ปีที่แล้ว
Boeing 2.5 ล้านล้านบาท Airbus 2.1 ล้านล้านบาท
ตอนนี้
Boeing 2.9 ล้านล้านบาท Airbus 2.6 ล้านล้านบาท
รายได้โดยรวม Boeing จะมากกว่า Airbus มาโดยตลอด
แต่ถ้าแยกพิจารณาเฉพาะส่วนของเครื่องบินทั่วไป
ปี 2016 Boeing 1.9 ล้านล้านบาท Airbus 1.9 ล้านล้านบาท
ปี 2017 Boeing 1.9 ล้านล้านบาท Airbus 2 ล้านล้านบาท
เมื่อสิ้นปี 2017
เครื่องที่สั่งซื้อแล้วแต่ยังไม่ได้ส่งมอบของ Boeing มีจำนวน 5,864 ลำ และ Airbus 7,265 ลำ
แสดงถึงว่าถ้ามองแค่ในตลาดเครื่องบินทั่วไปถือได้ว่า Airbus แซง Boeing ไปเรียบร้อยแล้ว
กำไรสุทธิ
ปี 2017 Boeing 3.2 แสนล้านบาท (ได้ประโยชน์จากนโยบายภาษีคิดเป็นเงินประมาณ 1 แสนล้านบาท) Airbus 1.1 แสนล้านบาท
มูลค่าบริษัทปัจจุบัน
Boeing 6.5 ล้านล้านบาท
Airbus 2.9 ล้านล้านบาท
มองจากมูลค่าบริษัทและกำไรสุทธิจะเห็นว่า Boeing มากกว่า Airbus ถึง 2 เท่า
ฉะนั้นถ้ามองในความใหญ่แล้ว เราก็ยังคงบอกได้ว่า Boeing เป็นเบอร์หนึ่งเช่นเดิม
ปัจจุบัน Boeing มีสำนักงานใหญ่อยู่ที่เมืองชิคาโก้ รัฐอิลลินอยส์ ประเทศสหรัฐอเมริกา บริหารภายใต้ CEO คนใหม่คือคุณ Dennis Muilenburg ซึ่งทำงานอยู่ที่ Boeing มาตั้งแต่ปี 1985
ส่วน Airbus มีสำนักงานใหญ่อยู่ที่เมือง Toulouse ประเทศฝรั่งเศส บริหารภายใต้ CEO คือคุณ Tom Enders ซึ่งเป็นอดีตหัวหน้าการป้องกันทางอากาศและโครงการเกี่ยวกับอวกาศของยุโรป
แม้ว่าทั้งสองบริษัทเองจะเป็นคู่แข่งกันทางการตลาดมาตลอดอย่างยาวนานแต่ทั้งสองบริษัทก็มีโมเมนต์ที่ชื่นชมกันเองเช่นกัน
โดยล่าสุดเมื่อเดือน มกราคมที่ผ่าน Airbus พึ่งได้ทำการเปิดตัวเครื่องบินยาวที่สุดในโลก ประเภทมีทางเดินระหว่างที่นั่งเส้นเดียว A321LR
หลังจากที่ Airbus ประกาศเปิดตัวไปไม่นานคู่แข่งอย่าง Boeing ก็ได้เข้ามา comment ทันทีว่า Congratulations to @Airbus for completing the first flight of the #A321LR. Competition makes us all better!
ซึ่งดูแล้วก็ให้ข้อคิดที่ว่า
ในบางครั้งเราอาจจะมองว่าการแข่งขันเกิดแต่ผลเสีย แต่ถ้าเรามองอีกมุมหนึ่งการแข่งขันก็ช่วยให้เราพัฒนาตัวเองให้ดีกว่าเมื่อก่อนเช่นกัน
สำหรับอนาคตเราก็คงต้องมาติดตามกันต่อว่าทาง Boeing เองจะมีกลยุทธ์ใดเพื่อมาชิงตลาดเครื่องบินทั่วไปจาก Airbus คืนหรือว่าจะปล่อยให้ Airbus เป็นเจ้าตลาดต่อไปแล้วไปโฟกัสที่ตลาดอื่นแทน..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพ blockdit มาอ่านฟรีได้ที่ 
----------------------
Reference
-
-
-
-
-